**PREDKLADACIA SPRÁVA**

Ministerstvo životného prostredia Slovenskej republiky predkladá na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa vyhlasuje prírodná rezervácia Oborínsky luh (ďalej len „návrh nariadenia vlády“), podľa § 22 ods. 1. a 6. zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“), v súlade s návrhom Plánu legislatívnych úloh vlády Slovenskej republiky na 2. polrok 2020. Dôvodom vyhlásenia navrhovanej prírodnej rezervácie (PR) Oborínsky luh je aj formálne oznámenie Európskej komisie v rámci konania o porušení č. 2019/2141, ktoré sa týka nedostatočného vyhlasovania lokalít európskeho významu a stanovenia cieľov ochrany a opatrení na ich dosiahnutie (napr. v rámci programov starostlivosti).

Celé územie PR Oborínsky luh leží v Chránenej krajinnej oblasti Latorica a v Chránenom vtáčom území SKCHVU0015 Medzibodrožie. Predstavuje posledné zachované zvyšky lužných lesov v medzihrádzovom území riek Laborec a Latorica. V súčasnosti v navrhovanej PR Oborínsky luh platí druhý stupeň ochrany podľa § 13 zákona, ktorý nepostačuje pre zabezpečenie prirodzených procesov a neobmedzeného vývoja tu prítomných rastlinných a živočíšnych spoločenstiev. Preto je pre celú PR Oborínsky luh navrhnutý piaty stupeň ochrany podľa § 16 zákona.

Časť PR Oborínsky luh (71 %) je súčasťou územia európskeho významu s označením SKUEV0006 Latorica, ktoré bolo zaradené do národného zoznamu území európskeho významu schváleného v roku 2004 vládou Slovenskej republiky a v roku 2008 Európskou komisiou. Lokalita bola zaradená do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu a do rozhodnutia Komisie 2008/26/ES z 13. novembra 2007, ktorým sa podľa smernice Rady 92/43/EHS prijíma zoznam lokalít európskeho významu v Panónskej biogeografickej oblasti (Ú. v. EÚ L 12, 15.1.2008) (ďalej len „rozhodnutie 2008/26/ES“). Rozhodnutie 2008/26/ES bolo ďalej aktualizované novšími rozhodnutiami a aktuálne je účinné vykonávacie rozhodnutie Komisie (EÚ) 2020/98 z 28. novembra 2019, ktorým sa v prípade panónskeho biogeografického regiónu prijíma jedenásta aktualizácia zoznamu lokalít s európskym významom (Ú. v. EÚ L 28, 31.1.2020).

Výmera navrhovanej PR Oborínsky luh je 154,85 ha. Ochranné pásmo sa osobitne nevymedzuje, je ním územie do vzdialenosti 100 m smerom od hranice PR Oborínsky luh v zmysle
§ 17 ods. 7 zákona a platí v ňom tretí stupeň ochrany podľa § 14 zákona.

Účelom vyhlásenia PR Oborínsky luh je zabezpečenie ochrany prirodzených procesov a umožnenie prirodzeného vývoja prírodných spoločenstiev nachádzajúcich sa na jej území, ako aj zabezpečenie priaznivého stavu predmetu ochrany PR Oborínsky luh, ktorým je prioritný biotop európskeho významu Ls1.1 Vŕbovo-topoľové nížinné lužné lesy (91E0\*) a  biotop európskeho významu: Ls1.2 Dubovo-brestovo-jaseňové nížinné lužné lesy (91F0). Stav obidvoch biotopov je v PR Oborínsky luh vyhodnotený v kategórii B priaznivý (dobrý) a v rámci panónskeho biogeografického regiónu ako nepriaznivý (zlý). Preto je cieľom vyhlásenia PR Oborínsky luh zabezpečenie stavu v kategórii A priaznivý (výborný) oboch uvedených biotopov.

Ciele ochrany sú stanovené v projekte ochrany spracovanom ako podklad na vyhlásenie PR Oborínsky luh, ktorý je zverejnený na webovom sídle Štátnej ochrany prírody Slovenskej republiky na adrese [http://www.sopsr.sk/proborinskyluh/.](http://www.sopsr.sk/proborinskyluh/.%C2%A0) Ciele ochrany a opatrenia na ich dosiahnutie sú rozpracované v programe starostlivosti.

Zámer vyhlásiť PR Oborínsky luh bol v zmysle § 50 zákona oznámený Okresným úradom Košice. Pripomienky k zámeru vznesené zo strany dotknutých subjektov boli prerokované a zapracované do materiálu.

Ministerstvo životného prostredia Slovenskej republiky prostredníctvom ním poverenej odbornej organizácie ochrany prírody v rámci schvaľovacieho procesu pred predložením na rokovanie vlády Slovenskej republiky, ako aj  pred zápisom do katastra nehnuteľností doručí správcovi informačného systému (§ 38 ods. 2 zákona č. 326/2005 Z. z. o lesoch v znení neskorších predpisov) na adresy nlc@nlcsk.org a nlc-ulzi@nlcsk.org hranice PR Oborínsky luh v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice.

Návrh nariadenia vlády nie je predmetom vnútrokomunitárneho pripomienkového konania.

Návrh nariadenia vlády bol v medzirezortnom pripomienkovom konaní od 30. októbra 2020 do 20. novembra 2020. Pripomienky boli prerokované a zapracované do materiálu. Návrh nariadenia vlády sa na rokovanie Legislatívnej rady vlády Slovenskej republiky predkladá bez rozporov.

Dátum účinnosti návrhu nariadenia vlády je vzhľadom na predpokladanú dĺžku legislatívneho procesu a potrebnú legisvakačnú lehotu navrhnutý na 1. marec 2021.